b'\n_START_ARTICLE_\nHelvetesdebatten\n_START_PARAGRAPH_\n\xc2\xabHelvetesdebatten\xc2\xbb eller \xc2\xabhelvetesstriden\xc2\xbb var en debatt og kirkelig strid om kristendommens helvetesl\xc3\xa6re som ble f\xc3\xb8rt i aviser og annen offentlighet i Norge fra 1953 og framover. Debatten oppstod etter at Ole Kristian Hallesby holdt en preken i et indremisjonsm\xc3\xb8te i "Storsalen" i Oslo s\xc3\xb8ndag 25. januar dette \xc3\xa5ret. Hallesby var professor i teologi ved Menighetsfakultetet og predikant i Det norske lutherske Indremisjonsselskap,_NEWLINE_I talen, som ble overf\xc3\xb8rt direkte i NRKs radiosending, stilte Hallesby sp\xc3\xb8rsm\xc3\xa5let om \xc2\xabhvordan kan du som er uomvendt, hvordan kan du legge deg rolig til \xc3\xa5 sove om kvelden, du som ikke vet enten du v\xc3\xa5gner i din seng eller i helvede?\xc2\xbb. Han advarte ogs\xc3\xa5 Norges uomvendte med at \xc2\xabdu vet at om du stupte d\xc3\xb8d ned p\xc3\xa5 gulvet nu, s\xc3\xa5 stupte du rett i helvede!\xc2\xbb _NEWLINE_\xc2\xabSvovelpredikantens\xc2\xbb kompromissl\xc3\xb8se forkynnelse om Guds straffedom og livets to utganger skremte mange radiolyttere og utl\xc3\xb8ste en bred og heftig debatt om muligheten for evig fortapelse og eksistensen av et helvete. Riksavisene reagerte, og i et innlegg i Aftenposten og Arbeiderbladet 31. januar tok Kristian Schjelderup, dav\xc3\xa6rende biskop i Hamar, til motm\xc3\xa6le med blant annet: \xc2\xabOg jeg er ikke i tvil om at den guddommelige kj\xc3\xa6rlighet og barmhjertighet er st\xc3\xb8rre enn den som er kommet til uttrykk i l\xc3\xa6ren om evig pine i helvete. Kristi evangelium er kj\xc3\xa6rlighetens evangelium.\xc2\xbb _NEWLINE_Debatten mellom den konservative Hallesby og liberale Schjelderup fortsatte ut i februar, mens organisasjoner og enkeltpersoner tok offentlig stilling til sp\xc3\xb8rsm\xc3\xa5let utover v\xc3\xa5ren. Schjelderup spurte Kirke- og undervisningsdepartementet om han hadde stilt seg utenfor den evangelisk-lutherske bejennelsen til Den norske kirken. Departementet avgjorde i februar 1954 at han ikke hadde gjort det. Departementet hadde innhentet ekspertuttalelser fra biskoper, Menighetsfakultetet og Det teologiske fakultet og dr\xc3\xb8ftet sp\xc3\xb8rsm\xc3\xa5let i lys av bekjennelsesplikt, statskirkeordningen og avgj\xc3\xb8relsesmydnighet i teologiske sp\xc3\xb8rsm\xc3\xa5l, men omgikk \xc3\xa5 ta stilling til om helvete eksisterte i objektiv forstand._NEWLINE_\xc2\xabHelvetesstriden\xc2\xbb mellom fundamentalistiske og liberale bibelfortolkere innenfor kirken i Norge aktualiserte ogs\xc3\xa5 sp\xc3\xb8rsm\xc3\xa5let om statskirkens stilling. Debatten medvirket dessuten til \xc3\xa5 fremme en moderne, sekul\xc3\xa6r humanisme i det norske samfunnet, blant annet ved opprettelsen av Human-Etisk Forbund i 1956._NEWLINE_Ole Hallesby etablerte seg gjennom \xc2\xabhelvetesstriden\xc2\xbb som en av de kraftigste og mest etterspurte, men ogs\xc3\xa5 mest omstridte, predikantene og kristne talerne i Norge. Da han d\xc3\xb8de i 1961, stilnet \xc2\xabhelvetesdebatten\xc2\xbb, men temaet har fra tid til annen dukket opp i norsk religionsdebatt siden.'